Kopčiansky žrebčín, objekt Malého kaštieľa
**Žrebčín Kopčany** je rozsiahly historický hospodársky objekt v katastrálnom území obce Kopčany. Vlastníkom objektu je obec Kopčany. Dodnes slúži aj svojmu pôvodnému účelu, chovu koní. Miestne občianske združenie JACK prevádzkuje v tomto objekte rozmanité aktivity spojené s chovom koní, ako napríklad jazdeckú školu. V priestoroch žrebčína sa nachádza múzeum s archeologickou expozíciou venujúcej sa najmä výskumu Kostola sv. Margity Antiochijskej. Ďalšie zbierky sa venujú obdobiu panstva Coborovcov a Habsburgovcov a osobnosti T. G. Masaryka.

História
--------

Prítomnosť žrebčína v tejto lokalite doložená už v roku 1660, na vtedajšom panstve Czoborovcov. Nie je však preukázané, že ide o priameho predchodcu súčasnej stavby. Manžel kráľovnej Márie Terézie František Štefan Lotrinský založil súčasný žrebčín v roku 1736, po tom čo získal Holíčske panstvo od Czoborovcov. V tom istom roku premiestil do novovzniknutého objektu chovné kone zo Sarralbe v Lotrinsku. Mária Terézia v roku 1765 povýšila tento objekt na dvorný – cisársky a kráľovský žrebčín. V roku 1798 boli do žrebčína presunuté kone z Tešínska. V tomto období zaberali pozemky žrebčína okolo 400 hektárov, najmä v okolí rieky Moravy. Počty koní dosahovali okolo 400 kusov, prevažne vraníci a beluše z kladrubského chovu. Cisársky žrebčín bol zrušený v roku 1828.

Architektúra objektu
--------------------

Žrebčín je rozsiahla štvorkrídlová stavba na štvorcovom pôdoryse s vnútorným dvorom. Vznikala vo viacerých etapách. Prvá etapa spadá do rokov 1736 – 1752, kedy vznikla jednopodlažná stavba na súčasnom pôdoryse. Stavba je členená priebežnými lizénami a osovo umiestnenými prejazdami. Uprostred severného krídla sa nachádza reprezentačná stavba Malého kaštieľa. Ide o jednoposchodový objekt s rizalitom a dekoratívnym balkónom orientovaným dovnútra dvora. Fasáda objektu je ukončená trojuholným štítom s tympanónom z vonkajšej strany a so segmentovým ukončením zo strany nádvoria. Druhá stavebná etapa z rokov 1752 – 1773 obohatila objekt o druhé podlažie, ktoré je od prvého oddelené kordónovou rímsou. V tomto období dostal objekt svoju charakteristickú podobu, vďaka výrazne predstavaným pilierom prepojeným do oblúkov v tvare stlačeného polkruhu. Okenné osi ustúpené do hĺbky tohto oblúka vytvárajú dojem arkád. Ďalšie menšie stavebné úpravy prebiehali v 19. storočí, kedy objekt po roku 1828 zmenil využitie zo žrebčína na rôzne hospodárske účely, okrem iného liehovar. Po Druhej svetovej vojne bol objekt upravovaný a devastovaný, došlo k zrušeniu kaplnky a jej prestropeniu. Obnova objektu, už ako kultúrnej pamiatky, prebieha postupne od roku 2005.

Galéria
-------

* 
* 
* 
* 
* Ešte neobnovené časti žrebčínaEšte neobnovené časti žrebčína
* Múzeum v interiéri objektuMúzeum v interiéri objektu
* 
* Malý kaštieľMalý kaštieľ
* 
* 
* Panoráma stavby od vstupuPanoráma stavby od vstupu

Panoráma
--------

Panoráma dvora žrebčína v zimnom období
Panoráma dvora žrebčína v zimnom období

Referencie
----------

1. ↑   *Služby* [online]. Jazdecké a agroturistické centrum Kopčany - JACK. Dostupné online.
2. ↑   *História žrebčína* [online]. Cisársky a kráľovský žrebčín Kopčany. Dostupné online. Archivované 2016-10-26 z originálu.
3. 1 2   *História Žrebčína Kopčany* [online]. Jazdecké a agroturistické centrum Kopčany - JACK. Dostupné online.

Pozri aj
--------

* Kopčany (okres Skalica)

Iné projekty
------------

Commons
* Spolupracuj na Commons Commons ponúka multimediálne súbory na tému **Žrebčín Kopčany**

Externé odkazy
--------------

* Oficiálna stránka žrebčína
* Projekt obnovy žrebčína
* Žrebčín Kopčany na Facebooku
* Múzeum v Kopčanoch – oficiálna stránka
* Múzeum v Kopčanoch na Facebooku

Súradnice: 48°46′57″S 17°6′13″V﻿ / ﻿48,78250°S 17,10361°V﻿ / 48.78250; 17.10361